Vil aldri tillate et slikt forsøk igjen
Studien for å finne ut om fosfat har betydning for bakrus og nedbrytning av alkohol i kroppen, får KRUS til å si nei til alle lignende forsøk. - KRUS vil ikke tillate et lignende forsøk en gang til, sier direktør Hans-Jørgen Brucker til VG. Både KRUS og avdelingsdirektør Andreas Skulberg i Justisdepartementet har måttet tåle søkelys på sine egne roller i forsøket da 20 fengselsaspiranter ble skjenket fulle på vodka for å teste om en fosfatdrikk innvirket på bakrus. Skulberg er medeier i bedriften Primo, som sponser studien, og som produserer fosfatholdig drikk. Han er også leder for Kriminalomsorgsavdelingen i departementet og tidligere leder på KRUS.Nåværende direktør Brucker sier at KRUS' holdning til at forsøksprosjektet kunne benytte skolens gymsal og lokaliteter til den spesielle testen, endret seg betydelig etter at Skulberg først fikk ja til at studien kunne gjennomføres. - Da vi fikk full innsikt i forsøket, kom vi til at det ikke burde foregå i våre lokaler, skriver direktøren i en e-post til VG. - Hvorfor ikke? - Hovedgrunnen til at forsøket ikke vil bli gjentatt på KRUS er knyttet til om forsøket er i samsvar med etatens etiske verdier, svarer Brucker. Samtidig satte også direktør i Kriminalomsorgsdirektoratet, Marianne Vollan ned foten for forsøket dagen etter at aspirantene drakk seg fulle på vodka i gymsalen på KRUS som en del av eksperimentet. Hun mente også det var etisk problematisk at fengselsskolen KRUS skulle bruke sine lokaliteter til et forsøk som dette.Faglig ansvarlig for studien, professor Jørgen B. Bramness ved Senter for rus- og avhengighetsforskning (Seraf), skriver i et innlegg til VG at studien er klinisk kontrollert og godkjent av Regional etisk komite for medisinsk forskning. Han avviser at eksperimentet i gym.salen på fengselsskolen var et fyllekalas. - Deltagerne fikk vodka for å få den nødvendige promillen, men det er galt å kalle studien for et fyllekalas, skriver Bramness. Han understreker at fengselsaspirantene ble forsøkt gitt en høy promille fordi fosfat angivelig ikke har virkning på lavere promille-nivåer. - En av deltagerne ble kvalm, kastet opp og måtte hvile seg, skriver Bramness. Men legger til at dette var den eneste episoden, og at den ikke var alvorlig. Professoren skriver at forsøket gikk forskriftsmessig for seg.Men på ett punkt kunne ting vært gjort annerledes, mener han. - SERAF ba Andreas Skulberg (avdelingsdirektør i Justisdepartementet journ. anmerkn.) sende en e-post høsten 2013 til KRUS og spørre om leie av gymsalen. Hvis det skulle være noen uheldige forhold her måtte det være at e-posten gikk fra departementets e-postadresse og ikke fra hans private. Videre var det uheldig at han stod som kontaktperson for forsøkspersonene selv om det da var satt opp en privat e-post som de kunne kontakte. Som forsøksleder beklager jeg dette, skriver Bramness.Også noen av fengselsaspirantene som deltok i testen ved å la seg skjenke med vodka til et promillenivå på 1,6, stusser nå over forsøket. - Vi tenkte dette måtte være noe skolen hadde godkjent og kvalitetssikret så lenge det ble formidlet på skolens læringsplattform, sier en fengselsaspirant til VG. Han var en av de rundt 20 unge mennene mellom 20 og 30 år som deltok som testpersoner i det omstridte forsøket. Mannen vil være anonym av hensyn til fremtidige innsatte han vil møte i jobben sin. Mannen synes også det er merkelig at en avdelingsdirektør i Justisdepartementet kan bruke en av departementets egne etater til et forskningsprosjekt der et firma han er deleier i, bidrar som sponsor. - Dersom det stemmer, høres ikke det ut som om vedkommende har opptrådt riktig, sier aspiranten. KRUS-direktør Hans-Jørgen Brucker vil på sin side ikke ha noen mening om Andreas Skulbergs rolle i saken. - Jeg har ingen kommentar til dette, svarer Brucker. Avdelingsdirektør Andreas Skulberg i Justis- og beredskapsdepartementet vil ikke uttale seg om saken så lenge dette nå er blitt en personalsak i departementet.
Kriminalomsorgens Utdanningssenter (KRUS) vil aldri mer tillate fylleforsøk på skolen, forsikrer direktør Hans-Jørgen Brucker. Samtidig avviser prosjektleder Jørgen B. Bramness at forsøket var et fyllekalas.